作者:楊巨源
標題:上劉侍中
內容:命代生申甫，承家翊禹湯。廟謨膺間氣，師律動清霜。鐘鼎勳庸大，山河誡誓長。英姿淩虎視，逸步壓龍驤。道協陶鈞力，恩回日月光。一言弘社稷，九命備珪璋。政洽軍逾肅，仁敷物已康。朱門重棨戟，丹詔半縑緗。位總雲龍野，師臨涿鹿鄉。射鵰天更碧，吹角塞仍黃。深入平夷落，橫行闢漢疆。功垂貞石遠，名映色絲香。斷磧瞻貔武，臨池識鳳凰。舞腰凝綺榭，歌響拂雕樑。杯淨傳鸚鵡，裘鮮照鷫鸘。吟詩白羽扇，校獵綠沈槍。風景佳人地，煙沙壯士場。幕中邀謝鑒，麾下得周郎。珠影含空徹，瓊枝映座芳。王渾知武子，陳寔獎元方。富貴春無限，歡娛夜未央。管絃隨玉帳，尊俎奉金章。俗理寧因勸，邊城詎假防。軍容雄朔漠，公望冠巖廊。分野鄰孤島，京坻溢萬廂。曙華分碣石，秋色入衡陽。城遠迷玄兔，川明辯白狼。忠賢多感激，今古共蒼茫。堤擁紅蕖豔，橋分翠柳行。軒車紛自至，亭館鬱相當。珍簟回煩暑，層軒引早涼。聽琴知思靜，說劍覺神揚。佳景燕臺上，清輝鄭驛傍。鼓鼙喧北裡，珪玉映東床。敢衒由之瑟，甘循賜也牆。官微思假路，戰勝忝升堂。欲奮三年翼，頻回一夕腸。消憂期酒聖，乘興任詩狂。海內栽桃李，天涯荷稻粱。升沈門下意，誰道在蒼蒼。